**Cerul**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cerul

De-atâtea ori cerut-am îndurare

cerului, care-a rămas tăcut,

cui să-i fi cerut dacă simțeam că doare

iar să îndur, n-aș fi putut mai mult?

Cui să cer eu milă, cu rănile deschise,

cui să fi cerut atunci puțină alinare,

dacă băteam mereu la porți închise,

în dorința unui strop măcar de îndurare?

De tot de-atâtea ori, cerul a fost tăcut

și știu că dincolo de lacrimi și suspine

oricât de tare, vreodată m-a durut,

cerul , cu toate ale sale, este în mine!